User:RajeswariPillai/sandbox

வசந்தம் மீடியாகார்ப்பிற்குச் சொந்தமான வசந்தம், ஒரு தமிழ் மொழி பொழுதுபோக்குத் தொலைக்காட்சி அலைவரிசையாகும். அது சிங்கப்பூரில் தமிழிலும் பிற இந்திய மொழிகளிலும் நிகழ்ச்சிகளை வழங்குகிறது. இது 2008ஆம் ஆண்டில் 19 அக்டோபர் அன்று தொடங்கப்பட்டது. இதில் எல்லா வயதினரும் பார்க்கக்கூடிய நிகழ்ச்சிகளை இலவசமாகக் காணலாம். 30 ஜனவரி 2000 அன்றிலிருந்து தமிழ் நிகழ்ச்சிகள் “சென்டரல்” என்ற பெரிய அலைவரிசையில் மற்ற சில ஆங்கில நிகழ்ச்சியுடன் படைக்கப்பட்டது. இன்று, வசந்தம் ஒரு முழுமையான மற்றும் சிறப்பான இந்திய அலைவரிசையாக அமைந்துள்ளது. “வசந்தம்” என்ற பெயருடன், இன்றைய சிங்கப்பூர் இந்திய சமூகத்திற்கு மகிழ்ச்சியையும் கேளிக்கையையும் வழங்குகிறது.

நிகழ்ச்சிகள் முன்பு மாலை ஆறு மணிக்கு மட்டுமே ஆரம்பிக்கும் வசந்தம், இன்று வாரநாட்களில் மதியம் மூன்று மணியிலிருந்தும், வார இறுதியில் மதியம் ஒரு மணியிலிருந்தும், பலவகையான நிகழ்ச்சிகளை வழங்குகிறது. “ஜனனி D/O மாதவன்”, “வெற்றி”, போன்ற தொடர் நிகழ்ச்சிகளை வசந்தத்தில் பார்த்து மாணவர்கள் மகிழ்ச்சி அடைகின்றனர். மேலும் தினமும் இரவு 8.30 மணிக்கும் 11.30 மணிக்கும் வசந்தத்தில் தமிழ்செய்தி ஒளிபரப்பாகிறது. இதனால் நாட்டுநடப்புகளை வீட்டிலிருந்தபடியே அறிந்து கொள்ள முடிகிறது. “எதிரொலி” என்ற நிகழ்ச்சியிலும் சிங்கப்பூர் செய்தி மட்டுமில்லாமல், உலகச் செய்திகளும் தரமான தமிழில் தெரிவிக்கப்படுகிறது. “தாளம்” என்ற நிகழ்ச்சி, சிங்கப்பூரில் எந்த மூலையில் என்ன நடந்தாலும் நம் கண்முன் கொண்டுவந்துவிடுகிறது. அந்த நிகழ்ச்சி தமிழும் ஆங்கிலமும் சேர்ந்து படைக்கப்படுவதால் தமிழ் தெரியாத மற்ற இந்தியர்களும் இந்நிகழ்ச்சியைக் கண்டு தமிழ் கலாச்சாரத்தைப் பற்றி மேலும் கற்றுக்கொள்ள வாய்ப்பு ஏற்படுத்தித் தருகிறது.

“ஊர்குருவி”, “ரயில் ஸ்நேகம்” போன்ற கல்வி மற்றும் தகவல் சம்மந்தப்பட்ட நிகழ்ச்சிகள் மட்டுமில்லாமல் வசந்தம் பல நகைச்சுவை மற்றும் பொழுதுபோக்கு நிகழ்ச்சிகளையும் அள்ளித் தருகிறது. இதில் இந்திய மொழிகள் அனைத்திலும் நிகழ்ச்சிகள் ஒளிபரப்பபடுவதால் அனைத்து இந்தியர்களும் பாரபட்சமின்றி வசந்தத்தைக் கண்டு மகிழ்கின்றனர். தமிழ், தெலுங்கு, மலையாளம், கன்னடம், மற்றும் மராத்தி போன்ற மொழிகளிலும் திரைப்படங்கள் ஒளிபரப்பாகின்றன. பொது விடுமுறைகளன்றும் இந்திய திருவிழாக்களன்றும், புதிய மற்றும் வெற்றியடைந்த திரைப்படங்களை வசந்தம் ஒளிபரப்புகிறது. “திரை டாக்கீஸ்”, “தெரியாத தமிழ் சினிமா” போன்ற நிகழ்ச்சிகள் இந்தியத் திரைப்படங்களைப் பற்றி அலசி ஆராய்கின்றன. படைப்பாளர்கள் தீபாவளி, பொங்கல், புத்தாண்டு போன்ற விழாக்களின் போது நேரடியாக நிகழ்ச்சிகளை படைக்கின்றனர்.

மேலும் “SGD 8888K”, “சவால் சிங்கப்பூர்” போன்ற வினாடி வினா போட்டி நிகழ்ச்சிகளும் வசந்தத்தில் ஒளிபரப்பாகின்றன. இதில் கலந்துக்கொள்ளும் நேயர்கள் பரிசு பெற்றும், இந்த நிகழ்ச்சியைப் பார்க்கும் மக்கள் சிங்கப்பூர் பற்றி பல தகவல்களைக் கற்றுக்கொண்டும் பயனடைகின்றனர்.

இவை மட்டுமில்லாமல், “அழகிய சிநேகிதி” போன்ற அழகு நிகழ்ச்சிகளும், “சுவை” போன்ற சமையல் நிகழ்ச்சிகளும் முதியவர்களுக்கான “மாலை மாலை வசந்தம்” நிகழ்ச்சிகளும், இளையர்களுக்கு “ச ரி க ம” என்னும் பாடல் நிகழ்ச்சிகளும் வசந்தத்தில் ஒளிபரப்பாகின்றன. இவ்வாறு பல வகையான பயனுள்ள நிகழ்ச்சிகளை ஒளிபரப்புவதால் வசந்தம் இந்தியர்களிடையே பிரபலமாக உள்ளது.

பிள்ளை ராஜேஸ்வரி கிருஷ்ணா உயர்தமிழ் 4 மார்சிலிங் உயர்நிலைப் பள்ளி (தமிழ் மொழி நிலையம்) Pillai Rajeswari Krishna Sec 4 Higher Mother Tongue Marsiling secondary School (Tamil Language Centre)